SISÄASIAINMINISTERIÖ
RAJAVARTIOLAITOksen
esikunta
Oikeudellinen osasto
Helsinki

		LAUSUNTO                            2466/03/2008
		14.1.2009	 1(2)

Oikeusministeriö
Lainvalmisteluosasto
PL 25
00023 Valtioneuvosto

Lausuntopyyntö OM 10.11.2008 OM 12/41/2007, OM 004:00/2008

RAJAVARTIOLAITOKSEN ESIKUNNAN LAUSUNTO

Rajavartiolaitoksen esikunta lausuu kunnioittavasti sille lähetetystä työryhmän mietinnöstä ”Käsittelyn joutuisuus hallinnossa ja oikeussuojakeinot käsittelyn viivästyessä” (Oikeusministeriön työryhmämietintö 2008:5) seuraavaa:

Työryhmämietintö sisältää ehdotuksen hallituksen esitykseksi Eduskunnalle käsittelyn joutuisuutta hallinnossa ja oikeussuojakeinoja käsittelyn viivästyessä koskevaksi lainsäädännöksi. Esityksen tavoitteena on parantaa perustuslain 21 §:n mukaisen oikeusturvan toteutumista hallinnossa, tehostamalla asian käsittelyn viivytyksettömyyttä koskevan perusoikeuden toteutumista. Perustuslain 21 §:ssä säädetään oikeudesta saada asia käsitellyksi asianmukaisesti ja ilman aiheetonta viivytystä. Viivytyksettömyys on oleellinen osa hyvää hallintoa ja sitä on täsmennetty hallintolain 23 §:ssä.

Työryhmä on toimeksiantonsa mukaisesti tarkastellut esityksessään vain tilanteita, joissa viranomainen ratkaisee hallintopäätöksellä asianosaisen vireillepaneman asianosaisen oikeutta, etua tai velvollisuutta koskevan asian. Tämän johdosta työryhmän esityksessä ei myöskään ehdoteta uutta sääntelyä tosiasialliseen hallintotoimintaan liittyviä passiivisuustilanteita varten.

Tavoitteiden saavuttamisen toteuttamistapana on esityksessä ehdotettu hallintolaissa säädettäväksi viranomaisen velvollisuudesta asettaa ja julkaista tieto asianosaisen vireillepanemien asioiden kohtuullisista käsittelyajoista. Jos asian käsittely viranomaisessa viivästyisi, asianosainen voisi tehdä viranomaiselle kiirehtimisvaatimuksen, johon viranomaisen tulisi vastata säädetyssä määräajassa. Hallintolainkäyttölaissa puolestaan säädettäisiin uudesta viivästysvalituksesta, jollaisen asianosainen voisi tehdä ollessaan tyytymätön viranomaisen kiirehtimisvaatimukseen antamaan vastaukseen.

Rajavartiolaitoksen esikunta pitää esitystä ja sen tavoitetta sekä tarpeellisena että perusteltuna. Rajavartiolaitoksen esikunnan mielestä myös esityksessä ehdotettu toteuttamistapa on perusteltu ja hyväksyttävä. Edellä sanotun johdosta Rajavartiolaitoksen esikunnalla ei ole huomautettavaa esityksestä.

Lausuntopyynnössä esitettyihin erityiskysymyksiin Rajavartiolaitoksen esikunta vastaa seuraavasti:

Rajavartiolaitoksen omalla hallinnonalalla ei ole erityislainsäädäntöä, jossa olisi asetettu velvoite käsitellä asia kiinteän määräajan kuluessa tai jossa on muutoin säädetty asian käsittelyyn käytettävästä ajasta.

Rajavartiolaitoksen omalla hallinnonalalla ei myöskään ole erityislainsäädäntöä menettelyistä niissä tilanteissa, joissa asian käsittely on viivästynyt.

Rajavartiolaitoksen esikunnan oikeudellisen
osaston osastopäällikön sijainen
Apulaisosastopäällikkö		          Katriina Laitinen

Ylitarkastaja
Varatuomari			          Martti Ant-Wuorinen